CELEX: 32020D0660
Language: lt
Date: 2020-05-15 00:00:00
Title: Komisijos įgyvendinimo sprendimas (ES) 2020/660 2020 m. gegužės 15 d. kuriuo iš dalies keičiamos Įgyvendinimo sprendimo (ES) 2019/1326 nuostatos dėl elektromechaninių kontaktorių ir variklių paleidiklių, lanko gesinimo įtaisų, nespecialistų naudojamų skirstomųjų skydų ir pramoninių krovinių vežimėlių elektromagnetinio suderinamumo

18.5.2020   
               
               
                  LT
               
               
                  Europos Sąjungos oficialusis leidinys
               
               
                  L 155/16
               
            
         KOMISIJOS ĮGYVENDINIMO SPRENDIMAS (ES) 2020/660
         2020 m. gegužės 15 d.
         kuriuo iš dalies keičiamos Įgyvendinimo sprendimo (ES) 2019/1326 nuostatos dėl elektromechaninių kontaktorių ir variklių paleidiklių, lanko gesinimo įtaisų, nespecialistų naudojamų skirstomųjų skydų ir pramoninių krovinių vežimėlių elektromagnetinio suderinamumo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 10 straipsnio 6 dalį,
         kadangi:
         
                     (1)
                  
                  
                     remiantis Europos Parlamento ir Tarybos direktyvos 2014/30/ES (2) 13 straipsniu, daroma prielaida, kad elektros įrenginiai, atitinkantys darniuosius standartus arba jų dalis, kurių nuorodos yra paskelbtos Europos Sąjungos oficialiajame leidinyje, atitinka esminius reikalavimus, kuriuos apima minėti standartai arba jų dalys, kaip nustatyta tos direktyvos I priede;
                  
               
                     (2)
                  
                  
                     Komisijos įgyvendinimo sprendimu C(2016) 7641 (3) Komisija pateikė prašymą Europos standartizacijos komitetui (CEN), Europos elektrotechnikos standartizacijos komitetui (CENELEC) ir Europos telekomunikacijų standartų institutui (ETSI) parengti ir peržiūrėti darniuosius elektromagnetinio suderinamumo standartus, įgyvendinant Direktyvą 2014/30/ES;
                  
               
                     (3)
                  
                  
                     remdamiesi Įgyvendinimo sprendime C(2016) 7641 pateiktu prašymu, CEN ir CENELEC parengė darniuosius standartus EN IEC 60947-4-1:2019 dėl elektromechaninių kontaktorių ir variklių paleidiklių ir EN IEC 60947-9-1:2019 dėl lanko gesinimo įtaisų;
                  
               
                     (4)
                  
                  
                     remdamiesi Įgyvendinimo sprendime C(2016) 7641 pateiktu prašymu, CEN ir CENELEC peržiūrėjo darnųjį standartą EN 12895:2015, kurio nuoroda paskelbta Europos Sąjungos oficialiojo leidinio (4) C serijoje. Po to buvo priimtas darnusis standartas EN 12895:2015+A1:2019 dėl pramoninių krovinių vežimėlių;
                  
               
                     (5)
                  
                  
                     Komisija kartu su CEN ir CENELEC įvertino, ar standartai EN IEC 60947-4-1:2019, EN IEC 60947-9-1:2019 ir EN 12895:2015+A1:2019 atitinka Įgyvendinimo sprendime C(2016) 7641 pateiktą prašymą;
                  
               
                     (6)
                  
                  
                     standartų EN IEC 60947-4-1:2019, EN IEC 60947-9-1:2019 ir EN 12895:2015+A1:2019 reikalavimai atitinka tos įrangos esminius reikalavimus, kurie nustatyti Direktyvoje 2014/30/ES. Todėl tų standartų nuorodas tikslinga paskelbti Europos Sąjungos oficialiajame leidinyje;
                  
               
                     (7)
                  
                  
                     elektromagnetinio gaminių atsparumo techninėms specifikacijoms, kurioms taikomas darnusis standartas EN 55103-2:2009, kurio nuoroda paskelbta Europos Sąjungos oficialiojo leidinio (5)
                        C serijoje, taip pat taikomas naujesnis darnusis standartas EN 55035:2017, kurio nuoroda Komisijos įgyvendinimo sprendimu (ES) 2019/1326 (6) paskelbta Europos Sąjungos oficialiajame leidinyje. Todėl darnusis standartas EN 55103-2:2009 turėtų būti panaikintas;
                  
               
                     (8)
                  
                  
                     CEN ir CENELEC parengė standarto EN 61439-3:2012/AC:2019-04 klaidų ištaisymą, kuriuo ištaisomas darnusis standartas EN 61439-3:2012, kurio nuoroda paskelbta Europos Sąjungos oficialiojo leidinio (7) C serijoje. Kadangi klaidų ištaisyme pateiktos techninės pataisos ir siekiant užtikrinti teisingą ir nuoseklų standarto EN 61439-3:2012 taikymą, darniojo standarto nuorodą kartu su klaidų ištaisymo nuoroda tikslinga paskelbti Europos Sąjungos oficialiajame leidinyje;
                  
               
                     (9)
                  
                  
                     todėl Europos Sąjungos oficialiojo leidinio C serijoje būtina panaikinti darniųjų standartų EN 55103-2:2009, EN 12895:2015 ir EN 61439-3:2012 nuorodas. Siekiant suteikti gamintojams pakankamai laiko pasirengti taikyti darniuosius standartus EN 55035:2017, EN 12895:2015+A1:2019 ir EN 61439-3:2012 su pataisomis, padarytomis standartu EN 61439-3:2012/AC:2019-04, būtina atidėti darniųjų standartų EN 55103-2:2009, EN 12895:2015 ir EN 61439-3:2012 nuorodų panaikinimą;
                  
               
                     (10)
                  
                  
                     Įgyvendinimo sprendimo (ES) 2019/1326 I priede išvardytos nuorodos į darniuosius standartus, kuriais remiantis daroma atitikties Direktyvos 2014/30/ES nuostatoms prielaida. Darniųjų standartų EN IEC 60947-4-1:2019, EN IEC 60947-9-1:2019, EN 61439-3:2012 su pataisomis, padarytomis standartu EN 61439-3:2012/AC:2019-04, ir EN 12895:2015+A1:2019 nuorodos turėtų būti įtrauktos į Įgyvendinimo sprendimo (ES) 2019/1326 I priedą;
                  
               
                     (11)
                  
                  
                     Įgyvendinimo sprendimo (ES) 2019/1326 II priede pateikiamos darniųjų standartų, parengtų įgyvendinant Direktyvą 2014/30/ES, nuorodos, kurios išbraukiamos iš Europos Sąjungos oficialiojo leidinio. Darniųjų standartų EN 55103-2:2009, EN 12895:2015 ir EN 61439-3:2012 nuorodos turėtų būti įtrauktos į Įgyvendinimo sprendimo (ES) 2019/1326 II priedą;
                  
               
                     (12)
                  
                  
                     todėl Įgyvendinimo sprendimas (ES) 2019/1326 turėtų būti atitinkamai iš dalies pakeistas;
                  
               
                     (13)
                  
                  
                     nuo nuorodos į darnųjį standartą paskelbimo Europos Sąjungos oficialiajame leidinyje dienos atitiktis tam standartui leidžia daryti atitikties Sąjungos derinamuosiuose teisės aktuose nustatytiems atitinkamiems esminiams reikalavimams prielaidą. Todėl šis sprendimas turėtų įsigalioti jo paskelbimo dieną,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2019/1326 I priedas iš dalies keičiamas pagal šio sprendimo I priedą.
         
         
            2 straipsnis
            Įgyvendinimo sprendimo (ES) 2019/1326 II priedas iš dalies keičiamas pagal šio sprendimo II priedą.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2020 m. gegužės 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 316, 2012 11 14, p. 12.
         
            (2)  2014 m. vasario 26 d. Europos Parlamento ir Tarybos direktyva 2014/30/ES dėl valstybių narių įstatymų, susijusių su elektromagnetiniu suderinamumu, suderinimo (OL L 96, 2014 3 29, p. 79).
         
            (3)  2016 m. lapkričio 30 d. Komisijos įgyvendinimo sprendimas C(2016) 7641 dėl standartizacijos prašymo Europos standartizacijos komitetui, Europos elektrotechnikos standartizacijos komitetui ir Europos telekomunikacijų standartų institutui dėl darniųjų standartų, siekiant užtikrinti 2014 m. vasario 26 d. Europos Parlamento ir Tarybos direktyvos 2014/30/ES dėl valstybių narių įstatymų, susijusių su elektromagnetiniu suderinamumu, suderinimo įgyvendinimą.
         
            (4)  OL C 246, 2018 7 13, p. 1.
         
            (5)  OL C 246, 2018 7 13, p. 1.
         
            (6)  2019 m. rugpjūčio 5 d. Komisijos įgyvendinimo sprendimas (ES) 2019/1326 dėl darniųjų elektromagnetinio suderinamumo standartų, parengtų įgyvendinant Europos Parlamento ir Tarybos direktyvą 2014/30/ES (OL L 206, 2019 8 6, p. 27).
         
            (7)  OL C 246, 2018 7 13, p. 1.
      
      
         
            I PRIEDAS
            Įgyvendinimo sprendimo (ES) 2019/1326 I priedas papildomas šiais įrašais:
            
               
                           Nr.
                        
                        
                           Standarto nuoroda
                        
                     
                           „6.
                        
                        
                           EN IEC 60947-4-1:2019
                           Žemosios įtampos perjungimo ir valdymo įrenginiai. 4-1 dalis. Kontaktoriai ir variklių paleidikliai. Elektromechaniniai kontaktoriai ir variklių paleidikliai
                        
                     
                           7.
                        
                        
                           EN IEC 60947-9-1:2019
                           Žemosios įtampos perjungimo ir valdymo įrenginiai. 9-1 dalis. Aktyviosios lanko slopinimo sistemos. Lanko gesinimo įtaisai
                        
                     
                           8.
                        
                        
                           EN 61439-3:2012
                           Žemosios įtampos perjungimo ir valdymo įrenginių sąrankos. 3 dalis. Nespecialistų naudojami skirstomieji skydai
                           EN 61439-3:2012/AC:2019-04
                        
                     
                           9.
                        
                        
                           EN 12895:2015+A1:2019
                           Pramoniniai krovinių vežimėliai. Elektromagnetinis suderinamumas“
                        
                     
         
      
      
         
            II PRIEDAS
            Įgyvendinimo sprendimo (ES) 2019/1326 II priedas papildomas šiais įrašais:
            
               
                           Nr.
                        
                        
                           Standarto nuoroda
                        
                        
                           Panaikinimo data
                        
                     
                           „4.
                        
                        
                           EN 55103-2:2009
                           Elektromagnetinis suderinamumas. Gaminių šeimos standartas, skirtas profesinės paskirties garso, vaizdo ir garsiniams regimiesiems bei spektaklių apšvietimo valdymo aparatams. 2 dalis. Atsparumas trukdžiams
                        
                        
                           2021 m. lapkričio 18 d.
                        
                     
                           5.
                        
                        
                           EN 61439-3:2012
                           Žemosios įtampos perjungimo ir valdymo įrenginių sąrankos. 3 dalis. Nespecialistų naudojami skirstomieji skydai
                        
                        
                           2020 m. lapkričio 18 d.
                        
                     
                           6.
                        
                        
                           EN 12895:2015
                           Pramoniniai krovinių vežimėliai. Elektromagnetinis suderinamumas
                        
                        
                           2021 m. lapkričio 18 d.“